Hoof, afrigter sterf ook in botsing wat oudskeidsregter eis  Jacobus Tarantal (Foto: Facebook) ŉ Skoolhoof en rugbyafrigter is ook dood in die botsing wat die lewe van die bekende oudkrieketskeidsregter Rudi Koertzen (73) geëis het. Koertzen het vroeg Dinsdagoggend in ŉ motorongeluk omgekom. Dié botsing op die N2 naby die afdraai na Stilbaai het ook die lewe van Jacobus Tarantal en Wouter Verwey geëis. Tarantal was die skoolhoof van Oker Primêre Skool in Albertinia. “Die hele gemeenskap is geruk en sy ontydige afsterwe laat ŉ groot leemte,” het die skool gesê. Berading sal Woensdag by die skool plaasvind. Verwey was ŉ afrigter by die Despatch-rugbyklub sowel as Hoërskool Despatch. Koertzen was ook van Despatch. Wouter Verwey (Foto: Facebook) “Ons bid dat beide se gesinne en families in hierdie tyd op ŉ besondere wyse die Here se krag en bystand sal ervaar. Daar word ŉ groot leemte gelaat in die harte van ons dorp se mense,” het die skool oor Verwey en Koertzen se dood gesê. Koertzen se seun het aan ŉ radiostasie in Gqeberha gesê dat sy pa veronderstel was om Maandag al terug te keer huis toe. “My pa het saam met ŉ paar vriende na ŉ gholftoernooi gegaan en hulle sou na verwagting Maandag teruggekom het. Dit lyk asof hulle besluit het om nog ŉ ronde gholf te speel.” Koertzen, wat deur sommige sportkenners as “een van Suid-Afrika se heel beste internasionale skeidsregters” beskryf is, het vir die eerste keer in 1981 as skeidsregter opgetree. Sowat 11 jaar later het hy sy eerste internasionale opdrag behartig en in 2010 ná ŉ toets tussen Australië en Pakistan in Leeds, Engeland, uitgetree. Hy het in die sportwêreld bekend gestaan as die “stadige vinger van die dood” omdat hy sy vinger baie stadig opgelig het wanneer hy aangedui het dat ŉ kolwer uit is.